H αντιμετώπιση της άσηπτης νέκρωσης της κεφαλής του μηριαίου οστού με ράβδο τανταλίου
Authors: Γαβράς Γεώργιος 
Published: September 2021

Η άσηπτη νέκρωση της μηριαίας κεφαλής είναι η νοσολογική οντότητα κατά την οποία η κεφαλή του μηριαίου νεκρώνεται εξαιτίας διαταραχών της αιμάτωσης της. Τα αίτια της οστεονέκρωσης μπορεί να είναι τραυματικά ή μη τραυματικά. Στην κατηγορία των τραυματικών περιλαμβάνονται κυρίως κατάγματα και εξαρθρήματα. Στην κατηγορία των μη τραυματικών ανήκουν η λήψη κορτικοστεροειδών, η κατάχρηση αλκοόλ, παθήσεις του συνδετικού ιστού, συστηματικά νοσήματα όπως δρεπανοκυτταρική αναιμία και τα μυελουπερπλαστικά σύνδρομα, μεταβολικές και ορμονικές παθήσεις , όπως το σύνδρομο Cushing και η νόσος Gaucher, η ακτινοβολία. Οι υπάρχουσες θεραπευτικές δυνατότητες που έχουν αναφερθεί για την αντιμετώπιση της άσηπτης νέκρωσης της μηριαίας κεφαλής, έχουν σαν σκοπό την ανακοπή της εξέλιξης της νόσου. Σκοπός της μελέτης είναι να εκτιμηθεί το κλινικό όφελος που προκύπτει σε ασθενείς με άσηπτη νέκρωση της μηριαίας κεφαλής, μετά την τοποθέτηση ράβδου πορώδους τανταλίου σε συνδυασμό με αυτόλογους αυξητικούς παράγοντες AGF (autologous growth factors).H ταξινόμηση της νόσου έγινε σσύμφωνα με την κατάταξη Steinberg. Οι ασθενείς που συμπεριλαμβάνονται στη μελέτη είναι ενήλικες με διαγνωσμένη άσηπτη νέκρωση της μηριαίας κεφαλής στα στάδια Ι, ΙΙ, ΙΙΙ και IVA. Μελετήθηκαν 53 ισχία σε 42 ασθενείς, από τα οποία 3 ήταν σταδίου I, 6 σταδίου II, 30 σταδίου III και 14 ήταν σταδίου IVA. Το εμφύτευμα που χρησιμοποιήθηκε είχε διάμετρο 10 mm και μήκος που κυμαινόταν από 70-110mm και τοποθετήθηκε στο κέντρο της νεκρωτικής περιοχής, με τον ασθενή σε τραπέζι ηλώσεων κάτω από ακτινοσκοπικό έλεγχο.Τα αποτελέσματα της θεραπείας εκτιμήθηκαν κλινικά και απεικονιστικά (απλές ακτινογραφίες, μαγνητική τομογραφία). Η κλινική αξιολόγηση που κυμάνθηκε από 3 έως 10 χρόνια βασίστηκε στην κλίμακα HHS (Harris hip score), το οποίο παρουσίασε σημαντική βελτίωση στο σύνολο των ισχίων. Στα ισχία σταδίου Ι/ΙΙ υπήρξε σημαντική αύξηση από τους 67 βαθμούς προεγχειρητικά στους 95 βαθμούς μετεγχειρητικά, ενώ στα ισχία σταδίου III/IV υπήρξε αύξηση από 56 στους 82 βαθμούς (p<0,001). Επίσης από τα 53 ισχία, τα 15 (28,3%) παρέμειναν σταθερά ακτινολογικά, τα 37 (69,8%) επιδεινώθηκαν κατά ένα στάδιο, ενώ 1 ισχίο (1,9%) επιδεινώθηκε κατά δύο στάδια. Τέλος σε 9 ισχία έγινε ολική αρθροπλαστική. Δεν σημειώθηκε αστοχία υλικού, ούτε παρατηρήθηκαν μετατόπιση ή χαλάρωση του εμφυτεύματος.Με βάση αυτά τα δεδομένα προκύπτει ότι η εμφύτευση της σπογγώδους μεταλλικής ράβδου τανταλίου στην μηριαία κεφαλή η οποία μπορεί να συνδυαστεί ή όχι με αυτόλογους αυξητικούς παράγοντες, αποτελεί μία νέα εναλλακτική μέθοδος η οποία μπορεί να εμποδίσει την επιδείνωση της νόσου σε ασθενείς σταδίου Ι, ΙΙ και ΙΙΙ.Εξαιτίας των ιδιαίτερων χαρακτηριστικών του μεταλλικού αυτού μοσχεύματος, όπως το μέγεθος των πόρων και η τρισδιάστατη κατασκευή του η οποία είναι παρόμοια με αυτή του σπογγώδους οστού, προάγεται η ανάπτυξη νέου οστού και η βιομηχανική υποστήριξη της υποχόνδριας πλάκας, αναστέλλοντας με αυτό τον τρόπο την εξέλιξη της βλάβης στα αρχικά στάδια της νόσου. Η εμφύτευση του μοσχεύματος, έγινε με ασφάλεια και αποτελεσματικότητα, με περιορισμένη τομή και προσπέλαση, επιτρέποντας στους ασθενείς ταχεία ανάρρωση ενώ η νοσηλεία μετεγχειρητικά ήταν μία με δύο ημέρες.